作者:無名氏
標題:十二時・憶少年
內容:君天下，萬國來王。玉帛湊梯航。五風十雨，品物蕃昌。棲壠有餘糧。躬千畝、天步龍翔。化重光。舉祖彝章。驗晨正農祥。東郊如砥，黛耜御遊場。薦芬芳。稼穡佇豐穰。成耨禮，三事並卿尹，執耒有經常。此儀曠絕，行自吾皇。玉振復金相。睹九色、流衍倉箱。洽歡康。蟲魚皆茂育，戈祋永韜藏。兩闈至聖，輔以股肱良。祚延長。壽嶽保無疆。